Къуажэ дохутырхэм къахохъуэ
«Къуажэ дохутыр» программэр зэрагъэзащIэм ипкъ иткIэ, 2019 - 2021 гъэхэм Къэбэрдей-Балъкъэрым и къэрал медицинэ IуэхущIапIэхэм унэтIыныгъэ зэмылIэужьыгъуэхэмкIэ IэщIагъэлIи 100 лэжьапIэ ягъэуващ. Дызэрыт илъэсым и кIэ хъуху иджыри дохутыр 11 IэнатIэкIэ къызэрагъэпэщынущ.
«Къуажэ дохутыр» программэр икъукIэ щхьэпэ мэхъу цIыхухэм япэ дэIэпыкъуныгъэр щагъуэт амбулаториехэр, поликлиникэхэр зыхуей IэщIагъэлIхэмкIэ къызэгъэпэщынымкIэ. А IуэхущIапIэхэр хуэныкъуэщ терапевтхэм, педиатрхэм, кардиологхэм, нефрологхэм, неврологхэм, нэгъуэщIхэми. Мы Iуэхур къызэрырахьэжьэрэ республикэм и жылагъуэ куэдым абыкIэ я Iуэхур нэхъ тынш хъуащ.
Фигу къэдгъэкIыжынщи, программэм хэтхэм, Iуэхум трагъэгушхуэу, зэуэ сом мелуан, мелуанрэ ныкъуэрэ ират. Абы и хабзэхэм къызэрагъэувымкIэ, дохутырыр здагъэкIуа медицинэ IуэхущIапIэм илъэситхукIэ щылэжьэн хуейщ.

ЩхьэщэмыщI Изэ.
